Frederik Vad (S), 2024-12-17:
Tak for det, formand, og tak til partierne til venstre, inklusive de grønlandske folketingsmedlemmer, for at indkalde til forespørgslen i dag.
En af de første store politisk-aktivistiske kampagner, jeg selv deltog i som ung ildsjæl, var en kampagne tilbage i starten af 2010'erne, der hed Ret til respekt, som bl.a. havde meget fokus på at bekæmpe racisme og diskrimination i nattelivet.
En af mine gode kammerater, Benjamin, oplevede nemlig, at han blev afvist i døren til forskellige diskoteker og natklubber i København, og det var ikke, fordi han kom i en eller anden stor gruppe med en dårlig og truende attitude, næh, han kom med nogle, der havde en anden hudfarve end ham selv, altså nogle, der var hvide i huden, og som så etnisk danske ud, og så oplevede han, at han specifikt blev udpeget af dørmændene, eller at han, hvis han var den første i den store gruppe, der gik hen for at komme ind på diskoteket, blev afvist.
Andre gode folk var med, og det blev en kampagne, som satte spor hos rigtig mange af os, der deltog i den.
Derfor er jeg enig med indkalderne af den her forespørgsel i, at vi har brug for initiativer, som sikrer, at racisme og diskrimination i Danmark bliver bekæmpet.
Vi lever i et land, som har konkrete problemer med diskrimination og racisme, og diskussionen er jo ofte, om vi er et racistisk land, eller om vi er et land med konkrete problemer, som er diskriminerende, og de konkrete problemer har vi.
Vi er ikke et racistisk land, men vi har konkrete problemer, og det kunne være mennesker, der bliver afvist i nattelivet, det kunne være unge, der ikke kan få en læreplads, det kunne være yngre voksne, som Kaare var inde på, som ikke kan få en bolig, fordi de hedder noget bestemt, eller det kunne være repræsentanter fra den grønlandske minoritet her i landet, som oplever fordomme og diskrimination, og det kunne være på efterskoler, det kunne være generelt i uddannelsessystemet, det kunne være på gaden, og det kunne være på arbejdspladser, og det skal vi gøre noget ved.
Jeg synes, det er vigtigt på vegne af Socialdemokratiet at holde diskussionen adskilt, altså diskussionen om, hvorvidt Danmark er et racistisk land, fra diskussionen om, hvorvidt der findes diskrimination i Danmark.
Tit og ofte bliver det blandet sammen, og engang imellem bliver et lidt belastet begreb som islamofobi blandet ind i det, og lige pludselig er vi et sted, hvor det måske ikke handler så meget om racisme mod mennesker, men en diskussion af konkrete religiøse og politiske idéer.
Dér skal vi ikke bevæge os hen.
Vi skal holde fokus på bolden, og derfor er det godt, som udlændingeministeren meldte ud i Berlingske for kort tid siden, at partierne bliver indkaldt til en drøftelse om en udmøntning af den aftale om at skulle lave en handlingsplan mod racisme, som blev aftalt i 2022.
Partierne kan komme med et åbent sind.
Vi har allerede fra regeringens side, den socialdemokratiske ministers side, fremlagt bud på initiativer, der vedrører den grønlandske minoritet i Danmark, men mere kan komme på bordet.
Vi håber, at partierne vil møde op til den her drøftelse, og at vi kan komme i mål med at få udmøntet den begrænsede pose penge, der ligger på det her område, og den diskussion deltager vi i Socialdemokratiet gerne i.
Så vil jeg på vegne af Socialdemokratiet, Venstre og Moderaterne læse en lidt længere vedtagelsestekst op, så jeg må hellere komme i gang med den.
Forslag til vedtagelse
»Folketinget konstaterer, at ingen i Danmark – uanset baggrund – skal gå i frygt for at blive udsat for racisme eller antisemitisme, og noterer sig med tilfredshed, at regeringen som et supplement til handlingsplanen mod antisemitisme fra januar 2022 i juni indgik en aftale om en styrket indsats mod antisemitisme.
Folketinget noterer sig ligeledes, at arbejdet med en ny handlingsplan mod racisme er i sin afsluttende fase, og at der er indkaldt til drøftelser med alle Folketingets partier.
Folketinget deler regeringens opfattelse af, at der ikke er sikret tilstrækkelig fremdrift i arbejdet.
Folketinget bifalder regeringens fokus på at bekæmpe fordomme og racisme over for grønlændere, som Danmark af historiske årsager har et særligt ansvar for at bekæmpe.
Racisme over for grønlændere eroderer sammenhængskraften i samfundet og i rigsfællesskabet generelt.
Folketinget ønsker, at handlingsplanen bliver første skridt i en ny, markant og kontinuerlig indsats for at bekæmpe fordomme og racisme mod grønlændere.«